b'\n_START_ARTICLE_\nAntti Piuhola\n_START_SECTION_\nUran alku ja vuodet Ykk\xc3\xb6spesiksess\xc3\xa4\n_START_PARAGRAPH_\nPiuhola aloitti uransa Nurmon Jymyn junioreissa. 1990-luvun puoliv\xc3\xa4liss\xc3\xa4 h\xc3\xa4n p\xc3\xa4\xc3\xa4si mukaan Nurmon Jymyn edustusjoukkueeseen pelaten ensimm\xc3\xa4iset vuodet Suomensarjassa. Piuholan ja samana vuonna syntyneen Marko M\xc3\xa4nnik\xc3\xb6n j\xc3\xa4lkeen oma juniori Jymyn edustusjoukkueessa debytoi vasta kaudella 2006. Piuhola oli edustusjoukkueessa suuressa roolissa jo vuonna 1999, kun Nurmon Jymy nousi Ykk\xc3\xb6spesikseen. Noihin aikoihin Piuhola pelasi viel\xc3\xa4 etukent\xc3\xa4ll\xc3\xa4. Ensimm\xc3\xa4isen ottelunsa Ykk\xc3\xb6spesiksess\xc3\xa4 Piuhola pelasi 14. toukokuuta vuonna 2000. Tuosta ottelusta saldoksi j\xc3\xa4i kaksi k\xc3\xa4rkily\xc3\xb6nti\xc3\xa4 onnistumisprosentilla 33. Kotiutustilastonsa Piuhola avasi kuudennessa ottelussaan Kempelett\xc3\xa4 vastaan parin viikon p\xc3\xa4\xc3\xa4st\xc3\xa4 debyytist\xc3\xa4\xc3\xa4n. Tuossa ottelussa Piuhola l\xc3\xb6i my\xc3\xb6s uransa ensimm\xc3\xa4isen kunnarin Ykk\xc3\xb6spesiksess\xc3\xa4. Ensimm\xc3\xa4isen tuodun juoksun Piuhola sai tililleen jo kauden toisessa ottelussa. Ensimm\xc3\xa4isell\xc3\xa4 kaudellaan Ykk\xc3\xb6spesiksess\xc3\xa4 Piuhola pelasi 26 ottelua ly\xc3\xb6den 2+19=21 juoksua. Niill\xc3\xa4 h\xc3\xa4n sijoittui sarjan 27. voittaen Jymyn sis\xc3\xa4isen ly\xc3\xb6j\xc3\xa4p\xc3\xb6rssin. Samalla kaudella h\xc3\xa4n toi 15 juoksua. Ulkopeliss\xc3\xa4 Piuhola toimi ykk\xc3\xb6svahtina pelaten numeroilla 3\xe2\x80\x935._NEWLINE_Kaudella 2001 Piuhola pelasi Ykk\xc3\xb6spesiksess\xc3\xa4 kaikissa Nurmon 26 ottelussa. H\xc3\xa4n l\xc3\xb6i 1+24=25 juoksua ja oli joukkueensa toiseksi tehokkain kotiuttaja. Tuotuja juoksuja kertyi yhteens\xc3\xa4 11 ja k\xc3\xa4rkilyontej\xc3\xa4 79. Tuolla kaudella Piuhola pelasi edelleen ykk\xc3\xb6svahtina, mutta kokeili jo muutamassa ottelussa jokerin roolia. Kausi 2002 oli hyv\xc3\xa4 koko Nurmon Jymyn joukkueelle sen voittaessa Ykk\xc3\xb6spesiksen. Piuhola oli joukkueen paras kotiuttaja nousten sarjan k\xc3\xa4rkily\xc3\xb6jien joukkoon kotiutettuaan 22 ottelussa 52 kertaa. Sill\xc3\xa4 h\xc3\xa4n sijoittui koko sarjan ly\xc3\xb6j\xc3\xa4tilastossa nelj\xc3\xa4nneksi. Suuri syy tilastojen kohentumiseen oli se, ett\xc3\xa4 Piuhola pelasi jo suuren osan kautta ykk\xc3\xb6svahdin tontin lis\xc3\xa4ksi ly\xc3\xb6j\xc3\xa4jokerina numerolla kymmenen. Muutoin h\xc3\xa4n pelasi yleispelaajana per\xc3\xa4p\xc3\xa4\xc3\xa4n numeroilla. Tuotuja juoksujakin Piuholalle kertyi Ykk\xc3\xb6spesiksess\xc3\xa4 per\xc3\xa4ti 28. Hyv\xc3\xa4n kauden p\xc3\xa4\xc3\xa4tteeksi Jymyll\xc3\xa4 oli edess\xc3\xa4 karsinta paikasta Superpesikseen. Karsintasarja ei mennyt Jymylt\xc3\xa4 hyvin, mik\xc3\xa4 n\xc3\xa4kyy my\xc3\xb6s Piuholan tilastoissa. Seitsem\xc3\xa4ss\xc3\xa4 ottelussa syntyi ainoastaan kuusi ly\xc3\xb6ty\xc3\xa4 ja kolme tuotua juoksua. Piuholan ensimm\xc3\xa4isess\xc3\xa4 kosketuksessa Superpesikseen tasoon kertyi kaikkiaan 26 onnistumisprosentilla 57._NEWLINE_Kaudeksi 2003 Piuhola siirtyi lopullisesti ulkokent\xc3\xa4lt\xc3\xa4 ly\xc3\xb6j\xc3\xa4jokeriksi pelinumerolle kymmenen. T\xc3\xa4m\xc3\xa4 n\xc3\xa4kyikin heti my\xc3\xb6s tuloksessa, kun Piuhola paukutti 22 pelaamassaan Ykk\xc3\xb6spesiksen ottelussa per\xc3\xa4ti 1+74=75 juoksua. Tuloksella h\xc3\xa4n voitti sarjan ly\xc3\xb6ntikuninkuuden 13 juoksun erolla seuraavaan. Samalla Piuhola johdatti Nurmon Jymyn Ykk\xc3\xb6spesiksen runkosarjan voittoon. Tuotuja juoksuja sarjassa kertyi 12. Ly\xc3\xb6tyjen ja tuotujen juoksujen summan perusteella lasketussa tehopistetilastossa Piuholan kokonaispistem\xc3\xa4\xc3\xa4r\xc3\xa4ksi kertyi siis 87 pistett\xc3\xa4. T\xc3\xa4ll\xc3\xa4 m\xc3\xa4\xc3\xa4r\xc3\xa4ll\xc3\xa4 Piuhola voitti my\xc3\xb6s tuon tilaston per\xc3\xa4ti 17 pisteen erolla seuraavaan. Nurmon joukkue eteni hyv\xc3\xa4n kauden p\xc3\xa4\xc3\xa4tteeksi my\xc3\xb6s Superpesiksen karsintoihin. Karsintasarjassa Piuhola l\xc3\xb6i seitsem\xc3\xa4ss\xc3\xa4 ottelussa yhteens\xc3\xa4 2+19 juoksua. T\xc3\xa4ll\xc3\xa4 lukemalla h\xc3\xa4n voitti my\xc3\xb6s karsintasarjan ly\xc3\xb6j\xc3\xa4tilaston. Kun siihen lis\xc3\xa4t\xc3\xa4\xc3\xa4n kuusi Piuholan tuomaa juoksua, voitti mies 27 pisteell\xc3\xa4\xc3\xa4n my\xc3\xb6s karsintasarjan tehopistetilaston. Lopulta kausi p\xc3\xa4\xc3\xa4ttyi koko Nurmon Jymyn joukkueen kannalta hyvin Piuholan oltua t\xc3\xa4rke\xc3\xa4ss\xc3\xa4 roolissa. Jymy nousi kauden p\xc3\xa4\xc3\xa4tteksi Superpesikseen.\n_START_SECTION_\nSuperpesiksen vuoden tulokas\n_START_PARAGRAPH_\nVuoden 2004 Superpesikseen Piuhola johdatti Nurmon Jymyn kapteenin roolissa. Ensimm\xc3\xa4isen Superpesisottelunsa Piuhola pelasi 11. toukokuuta vuonna 2004. Mies pelasi tutusti jokerina numerolla kymmenen. Avausottelu oli Piuholalle heti menestys, sill\xc3\xa4 h\xc3\xa4n l\xc3\xb6i ottelussa kolme juoksua. Samalla h\xc3\xa4net palkittiin p\xc3\xa4\xc3\xa4sarjadebyytiss\xc3\xa4\xc3\xa4n Nurmon parhaana pelaajana. Koko kauden aikana Piuhola pelasi runkosarjassa 28 ottelua. Niiss\xc3\xa4 h\xc3\xa4n l\xc3\xb6i tulokkaalle loistavat 54 juoksua ollen heti p\xc3\xa4\xc3\xa4sarjan k\xc3\xa4rkikotiuttajia. Piuhola sijoittui lukemallaan ly\xc3\xb6j\xc3\xa4tilaston nelj\xc3\xa4nneksi. Tuotuja juoksuja Piuholalle kerty kymmenen ja k\xc3\xa4rkily\xc3\xb6ntej\xc3\xa4 78. Piuhola oli runkosarjassa Nurmon Jymyn tehokkain ja koko sarjan kuudenneksi tehokkain pelaaja. Joukkueen osalta runkosarjan sijoitukseksi tuli kuudes mik\xc3\xa4 tiesi paikkaa ylemp\xc3\xa4\xc3\xa4n jatkosarjaan. Niiss\xc3\xa4 joukkue sijoittui viidenneksi ja j\xc3\xa4i v\xc3\xa4lierien ulkopuolelle. Piuhola l\xc3\xb6i jatkosarjan seitsem\xc3\xa4ss\xc3\xa4 ottelussa 17 juoksua ja toi yhden. K\xc3\xa4rkily\xc3\xb6ntej\xc3\xa4 h\xc3\xa4nelle kertyi 28. Menestyksekk\xc3\xa4\xc3\xa4n kauden p\xc3\xa4\xc3\xa4tteeksi Superpesis valitsi 26-vuotiaan Piuholan my\xc3\xb6s koko sarjan tulokkaaksi._NEWLINE_Vuonna 2004 Piuholan hyv\xc3\xa4t otteet toivat h\xc3\xa4nelle paikan my\xc3\xb6s Hyvink\xc3\xa4\xc3\xa4ll\xc3\xa4 pelattuun It\xc3\xa4-L\xc3\xa4nsi -otteluun yhdess\xc3\xa4 kahden muun nurmolaispelaajan kanssa. Ottelua edelt\xc3\xa4v\xc3\xa4ss\xc3\xa4 It\xc3\xa4-L\xc3\xa4nsi -pelaajien t\xc3\xa4htien kisoissa Piuhola osallistui nopeusly\xc3\xb6ntikilpailuun j\xc3\xa4\xc3\xa4den sen viimeiseksi tuloksella 157 kilometri\xc3\xa4 tunnissa. Itse ottelu pelattiin 20. kes\xc3\xa4kuuta. Ottelussa Piuhola pelasi L\xc3\xa4nnen joukkueessa jokerina numerolla 11. Kotiutusta Piuhola p\xc3\xa4\xc3\xa4si yritt\xc3\xa4m\xc3\xa4\xc3\xa4n kolmesti. H\xc3\xa4n l\xc3\xb6ikin kaksi juoksua. Piuhola onnistui kotiutuessa heti ensimm\xc3\xa4isell\xc3\xa4 arvo-otteluly\xc3\xb6nnill\xc3\xa4\xc3\xa4n toisessa vuoroparissa, kun Timo Rautiainen juoksi kotiin. Toisella jaksolla Piuhola kotiutti Tommi Murron. Lis\xc3\xa4ksi Piuhola p\xc3\xa4\xc3\xa4si yritt\xc3\xa4m\xc3\xa4\xc3\xa4n kolmosvaihtoa kolmesti, joten kuudesta k\xc3\xa4rkily\xc3\xb6nnist\xc3\xa4 onnistui kaksi prosentilla 33.\n_START_SECTION_\nPelityyli ja -rooli\n_START_PARAGRAPH_\nAntti Piuhola pelasi koko pes\xc3\xa4pallouransa seurauskollisesti kasvattajaseurassaan Nurmon Jymyss\xc3\xa4, ja h\xc3\xa4net tunnetaankin Jymy-ikonina. H\xc3\xa4n toimi vuoden 2003 sarjanousun j\xc3\xa4lkeen ensimm\xc3\xa4iset vuodet Superpesiksess\xc3\xa4 my\xc3\xb6s Jymyn kapteenina. Piuhola pelasi uransa alkuvuodet etukent\xc3\xa4ll\xc3\xa4 ykk\xc3\xb6svahdin paikalla. Huippuvuosinaan h\xc3\xa4n toimi toimi kuitenkin kotiuttajajokerina ja Piuhola muistetaankin parhaiten suuresta m\xc3\xa4\xc3\xa4r\xc3\xa4st\xc3\xa4 ly\xc3\xb6tyj\xc3\xa4 juoksuja. Piuholan tavaramerkiksi kehkeytyi kumuraly\xc3\xb6nti taakse kopparien eteen.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nAntti Piuhola syntyi 8. joulukuuta vuonna 1977 Nurmossa. H\xc3\xa4nen vanhempansa ovat Esko ja Pirjo Piuhola, joista Esko on toiminut pitk\xc3\xa4\xc3\xa4 Nurmon Jymyn pes\xc3\xa4pallojaoston puheenjohtajana. Piuholalla on kaksi vuotta vanhempi veli Jukka. Syyskuussa 2009 Piuhola avioitui Ilmajoella Mari M\xc3\xa4kilaakson kanssa. Koulutukseltaan Piuhola on diplomi-insin\xc3\xb6\xc3\xb6ri ja ammatiltaan fysiikan ja matematiikan lehtori. Piuhola valmistui diplomi-insin\xc3\xb6\xc3\xb6riksi vuonna 2003 Oulun yliopistosta. Oulussa h\xc3\xa4n opiskeli s\xc3\xa4hk\xc3\xb6tekniikan osastolla optoelektroniikkaa ja mittaustekniikkaa. H\xc3\xa4n toimii opettajana Nurmon Lukiossa. Lis\xc3\xa4ksi aiemmin h\xc3\xa4n on opiskellut Jyv\xc3\xa4skyl\xc3\xa4n avoimessa yliopistossa. Vapaa-ajallaan Piuhola harrastaa m\xc3\xb6kkeily\xc3\xa4 ja viett\xc3\xa4\xc3\xa4 aikaa kavereiden kanssa. Piuholan lempinimi on \xc3\x84ndi.'